খুবই শংকিতভাবেই কী-বোর্ডে হাত চালাতে শুরু করলাম। আর ভাবনার চোখ দিয়ে প্রবাসের ঈদকে হৃদয়ঙ্গম করতে গিয়ে ব্যাথাতুর নেত্রদ্বয় জলভারে ভারী হচ্ছিলো। প্রবাসের অপূর্ণাঙ্গ ঈদের কথা উপস্থাপনে বার বার পিছনে ফিরে যেতে হয়েছে আমার শ্যামলিয়ায়। আমার মাতৃভূমিতে। যেখানে ঈদ আনন্দ উপছে পড়ে খুশির ফোয়ারা হয়ে! প্রবাসে সবই আছে। নেই লাল সবুজের সুজলা, সুফলা, শস্য-শ্যামলের বাংলাদেশ। ঈদ আছে। নেই ঈদের আনন্দ। এই খন্ড খন্ড হৃদয়ের চাওয়াগুলো প্রবাসের এতো চাকচিক্যের মাঝে মন ভরে না। ফিরে যেতে মন চায় মাটির টানে স্বদেশের আঙিনায়।